Imtella' April 17, 2021 Niviane Petit Phelps minn Miami qed tkun akkużata li allegatament heddet li toqtol lill-Viċi President Amerikana, Kamala Harris. Mill-ilment kriminali, li ġie ppreżentat fil-Qorti Distrettwali tal-Istati Uniti, ħareġ li Phelps għamlet għadd ta' theddid fosthom li toqtol u tweġġa' lil Harris bejn it-13 u t-18 ta' Frar li għadda. Allegatament hija bagħtet it-theddid bil-miktub lil żewġha li jinsab il-ħabs permezz ta' programm ta' kompjuter li jintuża biex jgħaddu messaġġi bejn il-ħabsin u qrabathom. Aġent mis-Servizzi Sigrieti kiseb filmati u ritratti li l-akkużata bagħtet lil żewġha. Fil-filmati, Phelps tidher titkellem irrabbjata dwar kemm tobgħod lill-President Joe Biden u l-Viċi President Kamala Harris. Fil-filmati hija allegatament għamlet stqarrijiet li trid toqtol lil Kamala Harris. F'wieħed mill-filmati hija taħlef li ħamsin jum mill-ġurnata li ttieħed il-filmat hija se toqtolha. Sadanitant, jidher, li fi stqarrija li għamlet ma' aġent tas-servizz sigriet fil-bidu ta' Marzu, Phelps qalet li m'għadhiex irrabbjata għal Kamala Harris.